Геноцид у Руанди
Геноцид у Руанди означава масовна убиства на стотине хиљада припадника мањинског народа Тутси, као и припадника народа Хуту који су се супротстављали овим поступцима екстремиста народа Хуту. Овај геноцид представља најсвирепији злочин током Руанданског грађанског рата. Овај злочин су углавном починиле две Хуту екстремистичке организације: Интерахамве и Импузамугамби. Убијања су се одиграла између 6. априлa и средине јула 1994. и у њима је убијено од 800.000 до 1.000.000 људи. По процени из фебруара 2008, број жртава износи преко 1.074.000.